**МЕСЯЦА МАЯ В 1-Й ДЕНЬ**

**ПРАЗДНОВАНИЕ ПРЕСВЯТЕЙ ВЛАДЫЧИЦЕ НАШЕЙ БОГОРОДИЦЕ И ПРИСНОДЕВЕ МАРИИ В ЧЕСТЬ ИКОНЫ ЕЯ,**

**ИМЕНУЕМЫЯ ЦАРЕВОКОКШАЙСКАЯ, ИЛИ МИРОНОСИЦКАЯ**

НА ВЕЛИЦЕЙ ВЕЧЕРНИ

На Господи, воззвах: поставим стихов 8.

Стихиры праздника Триоди 3 и Богородице 5, глас 1.

Подобен: О дивное чудо:

О дивное чудо!/ Источник Жизни,/ Пречистая Богородица,/ землю Русскую лика Своего изображении милостивно украшает./ Веселися, обитель Мироносицкая,/ торжествуйте, людие земли нашея,/ покланяющеся честному образу Матере Божия,/ зовуще и глаголюще:/ Благодатная, радуйся,/ с Тобою Господь,/ подаяй мирови/ Тобою велию милость.

Дивны Твоя тайны, Богородице,/ Вышняго Престол/ явилася еси, Владычице,/ и на земли образ Твой чудесы прославила еси,/ емуже покланяющеся, вернии,/ воспоем песнь Первообразней:/ Благодатная, радуйся,/ с Тобою Господь,/ подаяй мирови/ Тобою велию милость.

Твоему предстоят образу/ архиерее и священницы,/ монаси и мирстии,/ ангельским сонмом подобящеся,/ песнь хвалебную воспевающе/ и многоразличным чудесем/ от Тебе бывающим дивящеся;/ темже и мы ныне Тебе зовем:/ Благодатная, радуйся,/ с Тобою Господь,/ подаяй мирови/ Тобою велию милость.

Ины стихиры, глас 4:

Притецем, вернии,/ к честному и многоцелебному источнику чудес,/ Честнейшей ангел и архангел, и всея твари Святейшей,/ Пречистей Деве Богородице,/ взирающе на светлый Ея лик, поклони́мся:/ источает бо яко Человеколюбивая Владычица/ милости Своя богатыя/ всем верою покланяющимся пречистому Ея образу.

Мироносицы жены гроба Владычня достигша,/ не обретша же пречистаго Его телесе,/ ужасом многим содержимы беша,/ но Ангел к ним рече глаголя:/ престаните от слез,/ ибо воскресе Господь и Учитель ваш,/ шедше же возвестите вся сия учеником./ Тем убо и мы воспеваем Христово преславное воскресение/ и лобызаем образ Того Матере,/ просяще помощи и велия милости.

Слава, глас 2:

Блажим Тя вси роди, Богородице Дево:/ в Тя бо невместимый Христос Бог наш вместитися изволи./ Блажени есмы и мы, Предстательницу Тя имуще:/ день бо и нощь молишися о нас,/ и державы христолюбивыя Твоими молитвами утверждаются./ Тем благодаряще вопием Ти:/ радуйся, Обрадованная, Господь с Тобою.

И ныне, праздника.

Вход. Прокимен дне. И чтения три.

Исхода чтение (глава 3):

Вниде Моисей в гору Божию Хорив, явися же ему Ангел Господень в пламени огненне из купины, и виде, яко купина горяше огнем и купина не сгараше. Рече же Моисей: прешед, узрю видение великое сие, что яко не сгарает купина? Якоже виде Господь, яко приступает видети, призва его Господь, из купины глаголя: Моисее, Моисее. Он же рече: что есть? И рече: не приближися семо. Иззуй сапог от ногу твоею: место бо, на немже ты стоиши, земля свята есть. И рече ему: Аз есмь Бог отца твоего, Бог Авраамов, и Бог Исааков, и Бог Иаковль. Отврати же Моисей лице свое, стыдяше бо ся зрети пред Богом. Рече же Господь к Моисею: видя, видех озлобление людей Моих, иже во Египте, и вопль их услышах от насильствующих в делех. Вем бо болезнь их, и снидох, еже изъяти их от руки египтян, и извести их от земли оныя, и ввести их в землю благу и многу, в землю, точащу мед и млеко.

Прoрочества Иезекиилева чтение (главы 43 и 44):

Тако глаголет Господь: будет от дне осмаго и прочее, сотворят иереи на олтари всесожжения вашего, и яже спасения вашего, и прииму вы, глаголет Адонаи Господь. И обрати мя на путь врат святых внешних, зрящих на востоки, и сия бяху затворена. И рече Господь ко мне: врата сия затворена будут, и не отверзутся, и никтоже пройдет сквозе их, яко Господь Бог Израилев пройдет ими, и будут затворена. Яко Игумен сядет в них снести хлеб, по пути Еламских врат внидет, и по пути его изыдет. И введе мя по пути врат святых сущих к северу, прямо храму: и видех, и се исполнь славы храм Господень.

Притчей чтение (глава 9):

Премудрость созда себе дом, и утверди столпов седмь. Закла своя жертвенная, и раствори в чаши своей вино, и уготова свою трапезу. Посла своя рабы, созывающи с высоким проповеданием на чашу глаголющи: Иже есть безумен, да уклонится ко мне. И требующим ума рече: Приидите, ядите мой хлеб, и пийте вино, еже растворих вам. Оставите безумие, и живи будите, и взыщите разума, да поживете, и исправите разум в ведении. Наказуяй злыя, приимет себе безчестие: обличаяй же нечестиваго, опорочит себе, обличения бо нечестивому раны ему. Не обличай злых, да не возненавидят тебе: обличай премудра, и возлюбит тя. Даждь премудрому вину, и премудрший будет: сказуй праведному, и приложит приимати. Начало премудрости, страх Господень, и совет святых, разум. Разумети бо закон, помысла есть благаго: сим бо образом многое поживеши время, и приложатся тебе лета живота.

**На литии стихира храма или праздника, и Богородице, глас 4:**

Егда видела еси, Пречистая Голубице,/ Сына Твоего распинаема/ плакалася горце и стенала еси, вопиющи:/ како зашел еси от очию Моею, Свете невечерний,/ како в мертвых вменился еси?/ Но Того видевши гроб пуст/ и Ангела на нем седяща и воскресение возвещающа,/ возрадовалася еси сердцем./ Сего ради молим Тя:/ милости Сына Твоего даруй нам,/ верою покланяющимся пречистому Твоему образу.

В радость воскресения Сына Твоего/ сподоби, Дево, внити Твоя рабы,/ верою и любовию/ покланяющияся пречистому Твоему образу/ и со умилением вопиющия:/ Пречистая Владычице,/ сохрани град Царевококшайск/ и вся грады и веси христианския/ невредимы от всех навет вражиих// и низпосли нам мир и велию милость.

**Слава, и ныне, праздника.**

**На стиховне стихиры, глас 5:**

Мироносицы жены, утру глубоку,/ вкупе с Материю Царевою/ представше гробу Живодавца,/ обретоша ангела, на камени седяща,/ и той провещав им, сице глаголаше:/ что ищете Живаго с мертвыми?/ Что плачете Нетленнаго во тли?/ Воскресе бо якоже рече.

**Стих: Слыши, Дщи и виждь,/ и приклони ухо Твое.**

Почто мира с милостивными слезами,/ о ученицы, растворяете;/ блистаяйся во гробе Ангел мироносицам вещаше:/ видите вы гроб и уразумейте:/ Спас бо воскресе от гроба./ Темже ныне притецыте к Матери Всех Творца/ и радость сию рцыте:/ воста Сын Твой и Господь наш,/ подаяй мирови велию милость.

**Стих: Лицу Твоему/ помолятся богатии людстии.**

Зело рано мироносицы течаху/ вкупе с Пречистою Девою/ ко гробу Твоему, Христе, рыдающия,/ но предста к ним Ангел и рече:/ рыдания время преста, не плачите,/ воскресение же людем проповедите.

**Слава, глас тойже:**

Мироносицы жены с миры пришедша ко гробу Твоему, Спасе,/ вкупе с Материею Твоею рыдаху,/ Ангел же к ним рече, глаголя:/ что с мертвыми Живаго помышляете?/ Яко Бог бо воскресе от гроба.

**И ныне, праздника.**

На благословении хлебов тропарь дважды, глас 4:

Днесь светло красуется град Царевококшайск/ и обитель Твоя, Богомати, радости исполняется:/ явление бо иконы Твоея празднующе,/ Мироносиц чтим божественных,/ благовествовавших людем Христово воскресение,/ апостолом равночестных и с Тобою спрославляемых./ Темже моли, Дево Богородице, Сына Твоего,/ вкупе со апостолы и пречестными женами,/ во еже спастися нам.

**И Богородице Дево: единожды, и благословение хлебов, по обычаю.**

НА УТРЕНИ

**На Бог Господь, тропарь праздника, единожды, Слава: Богородице. И ныне: в попразднства недель Фоминой и Мироносиц, Преполовения и Вознесения — праздника. В попразднства разслабленнаго, самаряныни и слепаго: богородичен воскресный, текущаго гласа.**

По 1-м стихословии седален, глас 5:

Радуйся, мира Заступнице,/ Мати Творца всяческих,/ Егоже ужасаются ангельская воинства/ и Егоже славословят святии вси./ Сего убо во чреве прияла еси/ во спасение душ наших и обновление.

**Слава, и ныне, праздника.**

По 2-м стихословии седален, глас 4:

Мати Божия, милостивая Владычице,/ воззри на ны грешныя,/ дни наша во страстех иждивающия,/ и умоли Сына Твоего Христа Бога нашего,/ яко да очистив ны от всякия скверны,/ сподобит одесную стати славы Своея.

**Слава, и ныне, праздника.**

Полиелей. Величание Богородице общее.

Избранный псалом: Помяни, Господи, Давида:

По полиелеи седален, глас 5:

Недоумевает язык наш пети Тя по достоянию,/ Богородице Чистая,/ во чреве приемшая содержащаго вся/ и рукою Своею сотворшаго человека:/ темже всякий род поет Тя/ и превозносит Сына Твоего,/ Мати Всесвятая.

**Слава, и ныне, праздника.**

Степенна, 1-й антифон 4-го гласа. Прокимен, глас 4: Помяну имя Твое/ во всяком роде и роде. Стих: Слыши, Дщи, и виждь, и приклони ухо Твое. Всякое дыхание да хвалит Господа: Евангелие от Луки, зачало 4.

По 50-м псалме припевы, глас 6:

Слава: Молитвами Апостолов и святых Жен Мироносиц,/ Милостиве, очисти/ множества согрешений наших. И ныне: Молитвами Богородицы: Помилуй мя, Боже:

И стихира, глас тойже:

Пречистая Дево,/ Мати Превечнаго Бога,/ молитвами святых новых мученик Марийских/ испроси у Своего Сына и Господа/ дати оставление прегрешений всем,/ верно покланяющимся пречистому Твоему образу.

Канон праздника, на 6. И Пречистыя Богородицы, на 8, егоже краегранесие:

Богородице Дево, спаси кланяющихся Ти. Творение Григория чтеца, глас 7:

Песнь 1

Ирмос: *Моисейский жезл Божественною силою/ Чермное пройде море/ и проведе люди, поющия и глаголющия:/ поим Дивному Богу нашему победную песнь,/ яко прославися.*

Благодатная, радуйся,/ – приносим Ти архангелов глас,/ благодаряще о явлении дивныя иконы Твоея, Чистая Дево,/ и воспеваем Сыну Твоему победную песнь,/ яко прославися.

Огради ны молитвами и молении Твоими,/ Дево Нескверная,/ изволившая просветити землю нашу светом православныя веры,/ да поим дивному Богу нашему победную песнь,/ яко прославися.

Грады и веси земли нашея освящаеши, Дево,/ принесением святаго Твоего лика изображений,/ сего ради поем, неискусобрачная Богородице, милости Твоя,/ имиже прославилася еси.

Одержими многими недуги и душевными болезньми,/ к Тебе прибегаем милостивей Владычице,/ изволившей лика Своего образы освятити землю Русскую,/ темже и воспеваем Рождшемуся из Тебе победную песнь,/ яко прославися.

Песнь 3

Ирмос: *Утвердися верою Христова Церковь,/ ибо непрестанно песньми вопиет, поющи:/ Свят еси, Господи,/ и Тя поет дух мой.*

Радости исполни, Дево, почитающия образ Твой люди/ и покланяющияся плоть Приемшему от Тебе/ и коегождо подвигни пети:/ Свят еси, Господи,/ и Тя поет дух мой.

О, премилосердаго Господа Мати,/ поем Тя и благодарим Тя,/ даровавшую земли нашей чудотворную Свою икону/ и научившую пети Христу:/ Свят еси, Господи,/ и Тя поет дух мой.

Дети и священницы, монаси и мирстии,/ соберитеся ныне в память Богоотроковицы Чистыя,/ и кийждо вас да глаголет и поет:/ Свят еси, Господи,/ и Тя поет дух мой.

Исполни, Чистая, веселия сердце мое,/ Твою нетленную дающи радость,/ яко да пою Слово воплощенно:/ Свят еси, Господи,/ и Тя поет дух мой.

Кондак праздника и икос.

Седален, глас 4:

Поет тя ангельский собор, Владычице,/ и славят людие земли нашея,/ покланяющеся Пречистому Твоему образу,/ егоже во утверждение православныя веры/ Твоим рабом даровала еси.

**Слава, и ныне, праздника.**

Песнь 4

Ирмос: *Услышах слух Твой и убояхся, Господи,/ разумех дела Твоя и ужасохся,/ яко Крестом Твоим разрушил еси смерть,/ Живот нам даровавый.*

Царевококшайск град ныне торжествует,/ приемля дивный образ Твой, Дево Благословенная,/ Тебе бо Вышних сил Царицу имеет себе утверждение/ и от козней диавольских свобождение,/ дарующую живот душам нашим.

Егда изволила еси, Богородице Марие,/ просветити вся грады и веси земли нашея,/ даровала еси чудный лика Твоего образ,/ егоже почитающим живот вечный, яко Богомати, даруеши.

Древле многобожием исполненный,/ ныне же Христовою верою красуяйся, народ Марийский/ веселится о явлении чудотворныя иконы Твоея, Пречистая,/ Живот нам даровавшая.

Егда новопросвещенный народ благословити изволила еси, Дево Мати,/ даровала еси тому пречистаго лика Твоего вкупе с мироносицами женами образ./ Темже и ныне поем и превозносим, Богоневесто, Рождшагося от Тебе/ и живот нам дарующаго.

Песнь 5

Ирмос: *Света мнением/ ко тьме низринувшая помрачися прелесть:/ Свет бо, воистинну Неприступный и Истинный, Богоявления возсия./ Темже Божественне, от нощи утренююще,/ песнь воспеваем.*

Видя Андрей земледелатель образ Твой, Благословенная Марие,/ на земли лежащ и свет аки солнце испущающ, ужасеся,/ но мы грешнии ныне радующеся/ благодарственную Ти песнь воспеваем.

Освятися град Царевококшайск и мнози гради и веси/ явлением дивныя иконы Твоея, Владычице,/ юже древле на селе обрет/ оратай Первозванному тезоименитый,/ мы же дивящеся таковому Твоему произволению/ ныне песнь Ти воспеваем.

Сонм боляр и священников со архиереи и царем/ срете новоявленный образ Твой, чудесы прославленный,/ поставиша же его в первопрестольнем граде/ да вси вернии приимут благословение от Тебе, Дево Богородице,/ и песнь Ти воспоют.

По времени некоем возврати царь образ Твой, Богомати, чудоточащ во град Царевококшайск/ и повеле на месте явления того обитель в честь жен святых,/ первых проповедниц воскресения Сына Твоего, устроити,/ яко да вси иноцы ту живущии и служащии/ песнь Ти воспевают.

Песнь 6

Ирмос: *Возопих, Господи,/ внегда скорбети ми,/ и спасохся,/ и воспою Тя, Спаса моего.*

Аки щит и ограждение благоволила еси даровати земли нашей/ дивный образ Твой, Владычице,/ идеже не быша святыни, ни угодницы Божии:/ сего ради воспеваем Тя яко Рождшую Спаса нашего.

Славу вси возслем дивней Царице нашей, Деве Богородице,/ ниспосылающей нам благодатную Свою помощь/ и утешение всем плачущим,/ рождшей нам Спаса нашего.

Идеже осеняет благодать Твоя, Владычице мира,/ ту несть болезни, печали и воздыхания,/ но радость бесконечная:/ больным бо еси врачевание,/ печальным отрада,/ сего бо ради воспеваем Тя, рождшую Спаса нашего.

Како по достоянию возможем воспети и восхвалити Тя, Дево,/ Херувимов превышшую и славнейшую всех небесных сил?/ Являеши бо нам неоскудная благая Своя,/ рождшая нам Спаса нашего.

Кондак, глас 2:

Воскресшу Ти, Жизнодавче, тридневно,/ се учени́цы Твоя верныя притекоша ко гробу,/ плакахуся не нашедша Тела Твоего,/ ангел же им возвести, глаголя:/ несть зде, но воста./ Проповедавша убо жены апостолом весть сию,/ первыя благовестницы воскресения Твоего явившеся во вселенней./ Сего ради и мы припадающе молим Тя, Спасе:/ молитвами их и Богородицы/ радость воскресения не отыми от нас,/ град же сей и люди Твоя соблюди/ до скончания века.

Икос

Ангел седя на камени гробнем/ радость велию возвести жена́м и Богородице, рек:/ престаните от слез, ибо воскресе Господь и Учитель ваш,/ вы же шедше проповедите весть сию апостолом и миру всему,/ иже грехом поползся единем человеком:/ се прииде Христос, Вторый Адам,/ во еже исправити того преступление/ и ктому держава смертная не держит человеки./ Сего ради и мы припадающе молим Тя, Спасе:/ молитвами святых жен и Богородицы/ радость воскресения не отыми от нас,/ град же сей и люди Твоя соблюди/ до скончания века.

Песнь 7

Ирмос: *Херувимов Обуздателю и Создателю всех,/ отроки в пещи спасый,/ благословен еси во веки, Господи,/ Боже отец наших.*

Лютая гонения не возмогоша угасити веры православныя в земли Русской,/ имеющей Ходатаицей Тя Царицу державную:/ умолила бо еси Сына Твоего, Спаса Христа,/ помиловати ны, непотребныя рабы Своя, поющия:/ благословен еси во веки, Господи,/ Боже отец наших.

Адова врата сокруши Сын Твой, Дево нескверная,/ и тридневен воскрес, дарует верующим в Него жизнь вечную:/ сего ради поем Ему:/ благословен еси во веки, Господи,/ Боже отец наших.

Наше падшее естество исправляя,/ страшныя страсти, и Животворящий Крест,/ и вольное погребение изволив претерпети Сын Твой,/ Пренепорочная Дево,/ тридневен воскресе и радости исполни вся поющия Ему:/ благословен еси во веки, Господи,/ Боже отец наших.

Якоже иногда Давид пред сенным ковчегом играя радовашеся,/ тако и мы, грешнии людие земли русския,/ радуемся о явлении иконы Твоея,/ Мати Творца всяческих,/ и поем Воплощшемуся из Тебе:/ благословен еси во веки, Господи,/ Боже отец наших.

Песнь 8

Ирмос: *Страшнаго Херувимом и чуднаго Серафимом,/ и миру Творца,/ священницы, и раби, и дуси праведных,/ пойте, благословите/ и превозносите Его во веки.*

Юже поют вся воинства небесная/ и Еюже Безлетный Бог воплотися и младенец бысть и, пострадав, умре,/ тридневен же воскресе, да спасет создание Свое,/ людие, пойте, благословите и превозносите во веки.

Щедроты Своя на люди изливающую, Деву Богородицу,/ даровавшую нам дивный лика Своего образ вкупе с Мироносицами Женами,/ людие, пойте, благословите и превозносите во веки.

Истина, и Путь, и Жизнь Христос Тобою воплотися, Приснодево Владычице,/ темже всякий род человеческий же и ангельский/ поет, благословит и превозносит Тя во веки.

Христоименитии людие,/ соберитеся днесь в торжество Девы, дары носяще,/ источает бо нам неоскудныя милости Своя/ от приснотекущаго Источника – Спаса нашего,/ Егоже поем, благословим и превозносим во веки.

Песнь 9

Ирмос: *Всепетая, Небес превышшая,/ Безначальное Слово безсеменно заченшая/ и Воплощеннаго Бога рождшая человеком,/ тем Тя вси величаем.*

Сущую Богородицу,/ Херувим честнейшую и без сравнения Серафим славнейшую,/ без истления Бога Слова рождшую,/ Тя вси величаем.

Якоже Елисавет древле воспе Тя, Матерь Бога, пришедшую к той,/ тако и мы ныне воспеваем Тя,/ пришедшую в землю сию дивным образом Твоим/ и отгоняющую тьму неверия и заблуждений суетных от христоименитых людей,/ и величаем.

Тя, Всепетую Богородицу,/ Ангели на небеси и человецы на земли воспевают и глаголют:/ радуйся, Небес Превышшая,/ радуйся, Державо и Утверждение притекающих Ти,/ радуйся, от всея твари Величаемая.

Истиннаго первосвященника прозябением жезла показал еси, Господи,/ и тем соблазны и разделения народа Твоего утолил еси,/ тако и ныне принесением дивнаго образа Матере Твоея Чистыя/ отжени от нас дух раздора и несогласия,/ да Тя вси единеми усты и единем сердцем величаем.

Светилен:

Света Истиннаго Мати Святая,/ моли Сына Твоего и Бога нашего,/ вкупе с мироносицами святыми и апостолы/ да спасет души раб Своих,/ благочестно покланяющихся дивному образу Твоему.

**Слава, и ныне, праздника.**

На хвалитех стихиры праздника 3, и Богородицы 3, глас 7:

Распятие Сына Твоего видевши,/ Дево Неискусобрачная,/ душею всею возскорбела еси,/ о Воскресении же Его радости велия исполнилася еси/ с женами Мироносицами и ученики Его гроба достигши./ Мы же, чтуще святый образ Твой,/ со благоговением взываем:/ радуйся, Богородице Чистая и Благословенная.

Христоименитии людие обретше образ Пречистыя, чудяхуся,/ поюще хвалу Архангельскую:/ радуйся, Благодатная, Господь с Тобою,/ и Тобою есть с нами,/ даруяй мирови велию милость.

Приидите, возрадуемся Матери Божией,/ даровавшей земли нашей благодатный Свой образ/ в просвещение языков и утверждение веры Христовы,/ со Архангелом зовуще:/ радуйся, Богородице Чистая и Благословенная.

Слава, глас 8:

Владычице, Дево Богородице,/ Твоих раб мольбы приими, Всенепорочная,/ и подаждь нам оставление прегрешений наших:/ Тя бо известную Ходатаицу ко Спасу стяжахом.

**И ныне, праздника.**

Славословие великое. По Трисвятом тропарь Богородице, Слава и ныне: праздника (**в попразднства недель Фоминой и Мироносиц, Преполовения и Вознесения), или богородичен воскресный, текущаго гласа (в попразднства разслабленнаго, самаряныни и слепаго).** Ектении. И отпуст.

НА ЛИТУРГИИ

Блаженны праздника, песнь рядовая, и Богородице, 6-я. Прокимен праздника и Богородицы, глас 3, песнь Богородицы: Величит душа моя Господа/ и возрадовася дух Мой о Бозе, Спасе Моем. Стих: Яко призре на смирение рабы Своея, се бо от ныне ублажат Мя вси роди. Апостол дне и Богородицы, ко Евреом, зачало 320. Аллилуия дне и Богородицы, глас 8: Воскресни, Господи, в покой Твой: Ты и кивот святыни Твоея. Стих: Помяни, Господи, Давида и всю кротость его. Евангелие дне и Богородицы, от Луки, зачало 54. Причастен праздника и Богородицы: Чашу спасения прииму:

Молитва

О, Всепетая Мати, Небесе и земли Царице, Дево Богородице, благоизволившая землю нашу просветити явлением чудотворныя иконы Твоея, на нейже с честными женами мироносицами Гробу Господню предстоиши! К Тебе припадаем, Госпоже, к Тебе из глубины сердечныя зовем: не остави нас сирых, буди нам теплое пристанище, обуреваемым житейскими страстьми и во гресех углебающим. Яви нам неоскудевающую любовь Твою, сохрани град сей и люди, Тя славящия, укрепи веру нашу, любовь друг ко другу умножи. Обитель Твою непоколебиму сохрани, и в ней подвизающияся ко спасению управи, яко да воспоем величия Твоя и прославим Сына Твоего, Господа нашего Иисуса Христа, со Безначальным Его Отцем и Животворящим Его Духом ныне и присно, и во веки веков. Аминь.